T. Lebocký, poslanec: (2007-09-19):
Predkladaný Národný lesnícky program je veľmi perspektívnou syntézou vedeckých analýz, prognóz, prevádzkových východísk a spoločenských potrieb obsahujúcou formuláciu cieľov a priorít na základe adresného pomenovania hlavných problémov súčasného lesného hospodárstva na Slovensku. Materiál obsahuje konkrétnu a pomerne podrobnú charakteristiku financovania priorít a rámcových cieľov zo zdrojov Európskej únie a zo štátneho rozpočtu Slovenskej republiky. V kapitole Financovanie Národného lesníckeho programu by som uvítal podrobnejšiu kvantifikáciu rámca financovania z vlastných zdrojov štátnych podnikov a organizácií, vlastníkov lesných pozemkov a obhospodarovateľov lesov, príp. porovnanie takéhoto potenciálneho doplnkového zdroja financovania s financovaním lesného hospodárstva v lesnícky vyspelých krajinách Európskej únie. Dá sa totiž očakávať, že intenzita ingerencie štátu a Spoločenstva s cieľom zabezpečenia oprávnených záujmov a potrieb vlastníkov lesných pozemkov a spoločností nebude asymetrická, bude prísne diverzifikovaná  a podmienená racionálnou mierou spoluúčasti všetkých skupín vlastníkov na trvalo udržateľnom hospodárení v podmienkach širšie chápaného rozvoja vidieka. Istú mieru neistoty vyvolávajú v tejto kapitole konštatované skutočnosti týkajúce sa finančných rámcov určených na jednotlivé opatrenia OS 1 až OS 3, keď ku dňu schválenia dokumentu vo vláde Slovenskej republiky sa napr. konštatuje, že na platby v rámci sústavy NATURA 2000 – lesná pôda nie sú vyčíslené finančné zdroje samostatne, ale budú realizované prostredníctvom zdrojov lesnícko-environmentálnych platieb. Ani pre tieto však celkový finančný rámec, rámcový model financovania alebo iný konkrétny údaj nie je prezentovaný. Národný lesnícky program bol schválený na 50. rokovaní vlády Slovenskej republiky 27. júna 2007 uznesením č. 549 s tým, že ministrovi pôdohospodárstva Slovenskej republiky bolo uložené vypracovať a predložiť na rokovanie vlády Akčný plán Národného lesníckeho programu s termínom do 30. decembra 2008. Z Plánu implementácie Programu rozvoja vidieka na rok 2008 vyplýva, že príjem žiadostí pre opatrenia zvyšovania hospodárskej hodnoty lesov a obnovy potenciálu lesného hospodárstva sa plánuje až na prelome apríla a mája 2008, čo vzhľadom na časový priebeh vyhodnotenia žiadostí posúva reálny predpoklad poskytovania finančných prostriedkov až do alebo až po IV. štvrťroku 2008. Z uvedeného vyplýva nesúlad medzi Plánom implementácie Programu rozvoja vidieka na rok 2008 a Akčným plánom Národného lesníckeho programu z aspektu koordinácie finančného zabezpečenia zo zdrojov Európskeho spoločenstva a z národných zdrojov. Reálne tak hrozí, že prostriedky z Európskeho poľnohospodárskeho fondu pre rozvoj vidieka sa do lesného hospodárstva dostanú najskôr v roku 2009 a budú pokrývať potreby až nasledujúcich období. V záujme odstránenia uvedeného nesúladu odporúčam, aby Národná rada Slovenskej republiky odporučila vláde Slovenskej republiky, Ministerstvu pôdohospodárstva Slovenskej republiky sprostredkovane, vypracovať a predložiť Akčný plán Národného lesníckeho programu v termíne do 30. 6. 2008, teda nie do 30. 12. 2008, s tým, aby tento plán obsahoval podrobné údaje o spôsobe a zdrojoch financovania schválených priorít. Ďakujem za pozornosť.